**แถลงการณ์กรณี ๑๗ เป้าหมายเพื่อการพัฒนาที่ยั่งยืน (SDGs)**

**องค์กรพัฒนาเอกชนภาคเหนือตอนล่าง**

แนวทางการพัฒนาที่ยั่งยืนที่ผ่านมาในช่วง ๓๐ ปี เป็นทิศทางของโลก แต่ในที่สุดการพัฒนาตามกระแสหลักไม่นำสู่การพัฒนาที่ยั่งยืน เป็นการพัฒนาที่ไม่พัฒนา และนำสู่ความหายนะของสังคม ของชุมชน ของโลก ความหิวโหย ความยากจน ภัยพิบัติทางธรรมชาติ การเพิ่มขึ้นของอุณหภูมิโลก เกิดความขัดแย้ง ทางแนวคิด เกิดการแย่งชิงทรัพยากรธรรมชาติ จนเกิดความรุนแรงในสังคมโลก

 ที่ประชุมองค์การสหประชาชาติ ปี ๒๕๕๙ ได้รับรองวาระการพัฒนาที่ยั่งยืน โดยมีประเทศสมาชิกขององค์การสหประชาชาติ ๑๙๓ ประเทศ รวมทั้งประเทศไทย เป็นฉันทามติร่วมกัน กำหนดทิศทางการพัฒนาที่ยั่งยืนของโลกในอีก ๑๕ ปีข้างหน้า โดยกำหนด ๑๗ เป้าหมายเพื่อการพัฒนาที่ยั่งยืน (SDGs) เพื่อเป็นเป้าหมายร่วมกันของทุกประเทศ ที่จะนำสู่ความยั่งยืนร่วมกันของโลกทุกระดับ โดยไม่ทิ้งใครไว้ข้างหลัง

 ในการดำเนินการ ๑๗ เป้าหมายเพื่อการพัฒนาที่ยั่งยืน ที่เป็น ๒ ปีแรกของการเริ่มต้น ในวาระตัวแทนประเทศไทยจะรายงานทบทวนผลการดำเนินการตามวาระการพัฒนาที่ยั่งยืน ค.ศ.๒๐๓๐ โดยสมัครใจ (Voluntary National Review : VNR) ในวันที่ ๑๘ – ๒๐ กรกฎาคม ๒๕๖๐ ณ นครนิวยอร์ก ประเทศสหรัฐอเมริกา องค์กรพัฒนาเอกชน (NGO) ภาคประชาสังคม ในภาคเหนือตอนล่าง ที่ติดตามการดำเนินงาน SDGs ของภาครัฐที่ขับเคลื่อนการพัฒนาที่ยั่งยืน ที่จะเกิดผลกระทบทั้งทางตรงและทางอ้อมต่อชุมชน ทั้งประเทศไทย ผู้ที่จะได้รับผลกระทบจากการกำหนดเป้าประสงค์และตัวชี้วัดของเป้าหมายการพัฒนา ที่ยั่งยืนคือกลุ่มคนยากจนที่อยู่ในชุมชนที่เป็นคนส่วนใหญ่ของประเทศ

 องค์กรพัฒนาเอกชน ภาคประชาสังคม ทั้งระดับพื้นที่ และเครือข่ายในระดับเอเชียตะวันออกเฉียงใต้ มีความห่วงใยและข้อกังวล การนำเสนอ “รายงานผลการทบทวนการดำเนินการตามวาระ การพัฒนา ค.ศ.๒๐๓๐ ระดับชาติโดยสมัครใจของประเทศไทย ปี ๒๕๖๐” ไม่อยากให้เป็นเพียงการสร้างภาพ ของประเทศไทยต่อสังคมเพื่อให้เกิดการยอมรับจากเวทีโลกเท่านั้น แต่อยากให้เป้าหมายการพัฒนาที่ยั่งยืนนำสู่การปฏิบัติที่ตอบสนองต่อคนทั้งประเทศ เพื่อเป็นการเริ่มต้นใหม่ของการพัฒนาที่ยั่งยืนในประเทศไทย

**ข้อกังวล คำถาม และข้อเสนอ ขององค์กรพัฒนาเอกชน ภาคประชาสังคม ภาคเหนือตอนล่าง**

1. การดำเนินงานขับเคลื่อนเป้าหมายเพื่อการพัฒนาที่ยั่งยืน ถูกผูกขาดการดำเนินงานจากภาครัฐเพียงฝ่ายเดียว ในการจัดทำเป้าประสงค์ ตัวชี้วัด เป้าหมายการพัฒนายั่งยืน ภาคประชาสังคม ภาคประชาชน องค์กรพัฒนาเอกชน ไม่มีส่วนร่วม ไม่ครอบคลุมภาคส่วนอื่น และไม่มีการตัดสินใจร่วมกันของทุกกลุ่มทุกระดับ
2. การกำหนดเป้าประสงค์ ตัวชี้วัด หน่วยงานที่รับผิดชอบ หน่วยงานสนับสนุนเป้าหมายการพัฒนาที่ยั่งยืน ไม่มีการประสานระหว่างหน่วยงานที่เป็นเอกภาพ ที่สำคัญไม่สามารถแปลงส่วนการปฏิบัติที่จะ ให้บรรลุเป้าหมายเพื่อการพัฒนาที่ยั่งยืน เป็นเพียงเป้าประสงค์ ตัวชี้วัดของกระทรวง กรม ของหน่วยงานรัฐ มิใช่เป้าหมายการพัฒนาที่ยั่งยืนของประเทศไทย เป็นเพียงเป้าประสงค์ของหน่วยงานรัฐ
3. แผนและนโยบายที่รองรับเป้าหมายการพัฒนาที่ยั่งยืน เป็นเพียงกรอบและนโยบายของแต่ละกระทรวง มิได้ตอบปัญหาระดับพื้นที่ “มติคณะรัฐมนตรีได้มีมติเมื่อ ๒๕ ตุลาคม ๒๕๕๙ ให้ทุกกระทรวงนำหลักเศรษฐกิจพอเพียง มาใช้เป็นแนวทางขับเคลื่อนให้บรรลุเป้าหมายการพัฒนาที่ยั่งยืน” แต่การดำเนินการตามนโยบายรัฐบาล เป็นการสวนทางกับมติคณะรัฐมนตรี กรณีเพิ่มพื้นที่สีเขียวโดยการทวงคืนผืนป่า การขยายโรงไฟฟ้าถ่านหิน, การสนับสนุนเกษตรแปลงใหญ่ รวมทั้งเป้าหมายที่ ๑๓ การรับมือกับ การเปลี่ยนแปลงสภาพภูมิอากาศ ที่เป็นปัญหาที่ท้าทายของคนทั่วโลก ๖ เป้าประสงค์ ๗ ตัวชี้วัดไม่สามารถ ที่จะนำสู่การปฏิบัติระดับพื้นที่และนโยบายของรัฐ ยังเป็นการทำลายศักยภาพการปรับตัว ต่อการเปลี่ยนแปลงสภาพภูมิอากาศ และไม่สร้างพื้นที่ให้ชุมชนมีส่วนร่วมในการลดการปล่อยคาร์บอนไดออกไซด์

องค์กรพัฒนาเอกชนและเครือข่าย มองเห็นว่า SDGs เป็นวาระเริ่มใหม่เพื่อการพัฒนาที่ยั่งยืน เสนอให้รัฐบาล องค์กรพัฒนาเอกชน ภาคประชาสังคม ภาคประชาชนใช้จังหวะและโอกาสการดำเนินการ สู่เป้าหมายเพื่อการพัฒนาที่ยั่งยืน เป็นเครื่องมือขับเคลื่อนร่วมกัน เพื่อเป็นทางรอดของประเทศไทยและเป็นความยั่งยืนของสังคมโลกที่จะไม่ทิ้งคนส่วนใหญ่อยู่ข้างหลัง

ด้วยจิตคารวะ

องค์กรพัฒนาเอกชนภาคเหนือตอนล่างและองค์กรเครือข่าย

1. สถาบันสร้างเสริมการจัดการทรัพยากรชุมชน จังหวัดสุโขทัย
2. สมัชชาประชาชนสุโขทัย
3. สหพันธ์รักษ์เมืองตาก
4. โครงการปฏิรูปเกษตรกรรมและพัฒนาชนบท จังหวัดพิจิตร
5. สมัชชาองค์กรเอกชนด้านการคุ้มครองสิ่งแวดล้อมและอนุรักษ์ทรัพยากรธรรมชาติ ภาคเหนือตอนล่าง
6. คณะกรรมการประสานงานองค์กรพัฒนาเอกชนภาคเหนือตอนล่าง
7. มูลนิธิคนเพียงไพร
8. ศูนย์เสริมสร้างองค์กรชาวบ้านเพื่อฟื้นฟูสิ่งแวดล้อม จังหวัดพิษณุโลก
9. Climate Watch Thailand
10. CAN THAILAND
11. ชมรมพิทักษ์ธรรมชาติ (คนกับป่า) จังหวัดพิษณุโลก
12. เครือข่ายสิ่งแวดล้อมภาคประชาชนจังหวัดพิษณุโลก
13. เครือข่ายทรัพยากรดิน น้ำ ป่า ภาคเหนือตอนล่าง
14. เครือข่ายทรัพยากรดิน น้ำ ป่า จังหวัดกำแพงเพชร
15. สถาบันรักษ์ถิ่นกำแพงเพชร